大雪泊平望買酒戲書
作者：方回
朝代：宋

paragraphs: 天若不産綿，世多凍死民。
世若不釀酒，亦復愁殺人。
凍面無人色，泊舟下塘側。
綿衣既云薄，酒亦何可得。
妙絕少陵句，舟重欲無聞。
袖手復縮脚，意終思一醺。
試一問篙工，酒自此間有。
奈何泥滑滑，寸步未易取。
不恨衣綿少，但愁無酒錢。
能將錢致酒，即似衣添綿。
忍凍至于此，猶喜肆嘲弄。
此雪遂大作，不凍復誰凍。